<classify> MAMLAKA ya Ukanda Maalumu wa Uwekezaji EPZA imesema uzalishaji katika kiwanda kikubwa cha kuchakata nyama cha TanChoice kitakachokuwa na uwezo wa kuchinja ngombe 1,000 na mbuzi na kondoo 4,500 kwa siku, unaanza rasmi mwanzoni mwa mwaka ujao.Mkurugenzi wa Uwezeshaji na Uwekezaji wa EPZA, James Maziku alisema kiwanda hicho ambacho kimejengwa kwa gharama ya zaidi ya Sh bilioni 23 na ambacho kitatoa ajira za moja kwa moja kwa watu zaidi ya 500, kilipata leseni ya ujenzi na uendelezaji katika maeneo maalumu ya uwekezaji kutoka EPZA mwaka jana.Alisema kiwanda hiki ambacho kitakuwa na migawanyo mitano ya machinjio inakifanya kuwa kiwanda kikubwa cha nyama Afrika Mashariki na cha pili kwa ukubwa baada ya kile cha Ethiopia ambacho kina uwezo wa kuchinja ngombe 3,000 na mbuzi pamoja na kondoo 6,000 na kuzalisha tani 300 za nyama kwa siku moja.Pamoja na kuwa na asilimia 11 ya mifugo yote barani Afrika, mchango wa sekta ya mifugo kwa pato la taifa bado umekuwa mdogo ambao ni asilimia 7.4, wakati sekta hiyo inakuwa kwa wastani wa asilimia 2.6 kwa mwaka, alisema na kuongeza: Kiwanda hiki cha kuchinja na kuchakata nyama kitapunguza kwa kiasi utoroshaji wa mifugo kwenda nchi jirani ambao wamekuwa wakitumia fursa hii kuongeza uzalishaji kwenye viwanda vyao na mauzo nje ya nchi.Takwimu kutoka Wizara ya Mifugo na Uvuvi inaonesha kuwa Tanzania inakadiriwa kuwa na ngombe zaidi ya milioni 13.5, kondoo milioni 5.5, mbuzi milioni 3.6, nguruwe 400,000 na kuku milioni 23.2.Uwekezaji huu mkubwa wa kiwanda cha kuchinja na kuchakata nyama unategemewa kuingizia nchi fedha nyingi za kigeni kwa kuuza nyama nchi za Ulaya na Uarabuni. Sehemu ambapo mradi huu unatekelezwa ni karibu na inapopita treni ya umeme ya SGR, hivyo kukifaidisha kiwanda na wepesi wa kufikisha mizigo bandarini na pia kuleta ngombe kutoka sehemu mbalimbali nchini.Kiwanda cha TanChoice kitaweza kutengeneza biashara kubwa kwa vijana inayohusisha unenepeshaji wa mifugo ambayo itahitajika kama malighafi kwenye kiwanda cha nyama.Mwekezaji huyu hawezi kufanya kila kitu, hivyo wawekezaji wa ndani wanaweza kuchangamkia fursa hii ya kunenepesha mifugo ambayo itahitajika katika kiwanda hiki, alisema.Mabaki yatakayotokana na kuchinja na uchakataji wa nyama yatauzwa ndani ya nchi na sehemu nyingine zitauzwa China ambako soko lake ni kubwa. Pia mabaki kama damu ya mifugo itakayochinjwa inatumika katika kutengeneza chakula cha kuku hivyo kuongeza fursa kwa wazalishaji wengine wa vyakula vya mifugo. Kwato na pembe za ngombe hutumika kutengeneza vifungo vya nguo na mabegi.  <topic>: KITAIFA 